बेनिखायनो मानास हायुङारि अर’ननि साखाथिआव थानाय चिरां जिल्लानि गामिफोराव Wildlife Trust of India (WTI) आ Chester Zoo आरो International Fund for Animal Welfare (IFAW) जों लोगो नांनानै आसाम हाथि (मैदेर) प्र’जेक मावफुंगासिनो दं। बे प्र’जेकनि गुबै थांखिआ ओनसोलआव मैदेर आरो मानसिनि गेजेराव दाङा बाजि (Human-Elephant Conflict) जानायखौ होबथानो नाजानाय आरो मैदेर-मानसिनि गेजेराव गोजोन थासारि सोमजिहोनाय। गामिनि रायजो फोरजों सावरायनायनि गेजेरजों मोनसे गोदान रोखोमनि आलायनानै थानाय सलार पेनसिं (hanging solar fence) खौ गामिआव फैनाय मैदेरफोरखौ होबथानो हानाय बायदि गायसननाय जायो। पानबारि रेन्ज नि गामि आरो मानासनि सिमाआव बे सलार पेनसिंखौ थांनाय नभेमबर दानआव जागायना इं 2020 नि फेब्रुवारि दानसिमआव गासै 5 कि.मि. गायसननो हायो। सादार’नै बाहायजानाय मैदेर होबथाग्रा सलार पेनसिंआ मोनथाम एबा मोनब्रै सिदायै बोनाय गुनानि जायो। बे रोखोमनि पेनसिंखौ मैदेरफोरा खुन्थिआ सिफायना एबा दंफां-दालाइ लाबोना गारसिननफैनानै गैरलैयै बारनो खाबु मोनो। नाथाय गोदान रोखोमनि आलायनानै थानाय मैदेर फोबथाग्रा सलार पेनसिंआव गुनाफोरआ 14 फुत गोजौनिफ्राय आलायनानै थायो आरो आलायनानै थानाय गुनाफोरआ खुन्थिआनि 1 मि. गोजानआव थायो। आलायनानै थानाय गुनाफोरजोंनो सलारनि मोब्लिबआ थांलाय फैलाय खारबाय थायो। जायनि थाखाइ मैदेरआ पेनसिंनि खुन्थिआखौ सिफायनो एबा दंफां-दालाइ लाबोना गारसिननफैना बारनो हानायनि खाबुआ जोबोद खम। दासिमआव बे गोदानै गायसनजानाय पेनसिंजों मैदेरआ गासै 62 खेब गामिआवफैनो नाजाखांबाय नाथाय 57 खेब हाग्राआव गिदिंनानै थांफिननो गोनां जायो आरो गासै 5 खेबल’ गामिआव हाबफैनो हायो।